แนวโน้มดัชนีหุ้นเช้าลุ้นปรับขึ้นตามตปท.
นักวิเคราะห์ฯคาดตลาดหุ้นไทยเช้านี้มีโอกาสปรับตัวขึ้นตามตลาดต่างประเทศทั้งสหรัฐฯและภูมิภาค แต่คงปรับขึ้นไม่มากเนื่องจากตลาดฯกำลังรอปัจจัยใหม่เข้ามาสนับสนุน
21 ต.ค. 2553

นักวิเคราะห์ฯคาดตลาดหุ้นไทยเช้านี้มีโอกาสปรับตัวขึ้นตามตลาดต่างประเทศทั้งสหรัฐฯและภูมิภาค แต่คงปรับขึ้นไม่มากเนื่องจากตลาดฯกำลังรอปัจจัยใหม่เข้ามาสนับสนุน
นายอนุพนธ์ ศรีอาจ ผู้อำนวยการอาวุโสฝ่ายวิจัย บล.บีฟิท กล่าวว่า ตลาดหุ้นไทยเช้านี้มีโอกาสที่จะปรับตัวเพิ่มขึ้นตามทิศทางเดียวกับตลาดหุ้นต่างประเทศทั้งสหรัฐฯและภูมิภาค แต่การปรับขึ้นในวันนี้คงไม่มากนัก เพราะตลาดฯกำลังรอปัจจัยใหม่ๆเข้ามาสนับสนุน เนื่องจากมองว่าเรื่องการคงอัตราดอกเบี้ยของกนง.เมื่อวานนี้และการปรับขึ้นดอกเบี้ยของจีนนั้นไม่มีผลต่อการลงทุนของนักลงทุนมากนักเพราะค่อนข้างรับรู้กันไปมากแล้ว
"การลงทุนในวันนี้ตลาดฯยังคงมีความผันผวน ถ้าปรับขึ้นก็คงไม่ได้มาก คงจะต้องรอดูปัจจัยใหม่ๆเข้ามาสนับสนุนตลาด แต่กลุ่มที่ยังสามารถลงทุนได้คือกลุ่มแบงก์และพลังงาน แต่ให้เลือกเป็นรายตัว และอาจเห็นการเลือกหุ้นเล่นหุ้นเก็งกำไรเป็นรายตัว"นายอนุพนธ์ กล่าว
ทั้งนี้ได้แนะให้ติดตามทิศทางค่าเงินบาทที่ยังแข็งค่าต่อเนื่องหลังจากที่ค่าเงินดอลลาร์กลับมาอ่อนค่าอีกครั้ง โดยทางภาครัฐก็ยังไม่ได้มีนโยบายในการเข้ามาแทรกแซงจึงมองว่าค่าเงินบาทยังเป็นประเด็นที่ยังคงต้องติดตามต่อไป รวมถึงการประชุมรัฐมนตรีคลังกลุ่มประเทศเศรษฐกิจขนาดใหญ่ 20 ชาติ (จี 20)ในสัปดาห์ ที่อาจจะทำให้ตลาดฯมีความผันผวนได้ เนื่องจากเป็นการประชุมหารือเกี่ยวกับเรื่องอัตราแลกเปลี่ยน
พร้อมให้แนวรับ 985-980 จุด แนวต้าน 995 จุด